CELEX: 32011D0544
Language: ro
Date: 2011-09-16 00:00:00
Title: 2011/544/UE: Decizia de punere în aplicare a Comisiei din 16 septembrie 2011 de stabilire a unui marcaj fiscal comun pentru motorine și kerosen [notificată cu numărul C(2011) 6422]

17.9.2011   
            
            
               RO
            
            
               Jurnalul Oficial al Uniunii Europene
            
            
               L 241/31
            
         DECIZIA DE PUNERE ÎN APLICARE A COMISIEI
   din 16 septembrie 2011
   de stabilire a unui marcaj fiscal comun pentru motorine și kerosen
   [notificată cu numărul C(2011) 6422]
   (2011/544/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 95/60/CE a Consiliului din 27 noiembrie 1995 privind marcarea fiscală a motorinelor și a kerosenului (1), în special articolul 2 alineatul (2),
   întrucât:
   
               (1)
            
            
               Pentru buna funcționare a pieței interne și, în special, pentru prevenirea evaziunii fiscale, Directiva 95/60/CE prevede un sistem comun de marcare pentru identificarea motorinelor încadrate la codul NC 2710 00 69 și a kerosenului încadrat la codul NC 2710 00 55 care au fost eliberate pentru consum cu scutire de la plata accizelor sau cu o rată redusă a accizelor. Din 2002, primul cod a fost divizat în codurile NC 2710 19 41, 2710 19 45 și 2710 19 49 pentru a se ține seama de conținutul de sulf al motorinei, iar al doilea cod a fost transpus ca NC 2710 19 25.
            
         
               (2)
            
            
               Decizia 2006/428/CE a Comisiei din 22 iunie 2006 de stabilire a unui marcaj fiscal comun pentru motorine și kerosen (2) a stabilit că produsul identificat prin denumirea științifică N-etil-N-[2-(1-izobutoxietoxi)etil]-4-(fenilazo)anilină (solvent Yellow 124) este marcajul fiscal comun prevăzut de Directiva 95/60/CE pentru marcarea motorinelor și a kerosenului care nu au fost supuse ratei integrale a taxei, aplicabilă acestor produse energetice utilizate drept carburant.
            
         
               (3)
            
            
               Articolul 2 din Decizia 2006/428/CE prevede revizuirea acestei decizii până la 31 decembrie 2011 cel târziu, ținând seama de evoluțiile tehnice din domeniul sistemelor de marcare și de necesitatea de a contracara utilizarea frauduloasă a uleiurilor minerale scutite de la plata accizelor sau supuse unei rate reduse a accizelor.
            
         
               (4)
            
            
               În cadrul procesului de revizuire, a avut loc o consultare a statelor membre. În general, statele membre consideră că solventul Yellow 124 a corespuns obiectivelor de contracarare a utilizării frauduloase a uleiurilor minerale scutite de la plata accizelor sau supuse unei rate reduse a accizelor.
            
         
               (5)
            
            
               Nu au fost raportate probleme în legătură cu efectele asupra sănătății și mediului produse de utilizarea solventului Yellow 124.
            
         
               (6)
            
            
               Până acum, nu a fost prezentat sau susținut de informații științifice relevante niciun produs alternativ ca potențial înlocuitor pentru solventul Yellow 124, care să îndeplinească toate criteriile după care acest solvent a fost selectat ca marcaj fiscal comun.
            
         
               (7)
            
            
               Solventul Yellow 124 trebuie utilizat în continuare ca marcaj fiscal comun în sensul Directivei 95/60/CE, sub rezerva condițiilor prevăzute de directiva respectivă.
            
         
               (8)
            
            
               Prezenta decizie nu scutește nicio întreprindere de obligațiile care îi revin în temeiul articolului 102 din tratat.
            
         
               (9)
            
            
               Trebuie luate în considerare posibilitățile oferite de evoluțiile științifice ulterioare prin stabilirea unui termen limită pentru revizuirea prezentei decizii.
            
         
               (10)
            
            
               Cu toate acestea, prezenta decizie trebuie revizuită în orice moment anterior acestui termen limită, dacă se constată că solventul Yellow 124 conduce la creșterea evaziunii fiscale sau are efecte negative suplimentare asupra sănătății sau mediului.
            
         
               (11)
            
            
               Din motive de claritate și transparență, Decizia 2006/428/CE trebuie înlocuită.
            
         
               (12)
            
            
               Măsurile prevăzute de prezenta decizie sunt conforme cu avizul Comitetului pentru accize,
            
         ADOPTĂ PREZENTA DECIZIE:
   Articolul 1
   Marcajul fiscal comun prevăzut de Directiva 95/60/CE pentru marcarea tuturor motorinelor încadrate la codurile NC 2710 19 41, 2710 19 45 și 2710 19 49, precum și a kerosenului încadrat la codul NC 2710 19 25, este solventul Yellow 124 indicat în anexa la prezenta decizie.
   Statele membre stabilesc un nivel de marcare de minimum 6 mg și maximum 9 mg de marcaj per litru de ulei mineral.
   Articolul 2
   Prezenta decizie este revizuită până la 31 decembrie 2016 cel târziu, ținând seama de evoluțiile tehnice din domeniul sistemelor de marcare și de necesitatea de a contracara utilizarea frauduloasă a produselor energetice scutite de la plata accizelor sau supuse unei rate reduse a accizelor.
   Dacă se constată că solventul Yellow 124 conduce la creșterea evaziunii fiscale sau are efecte negative suplimentare asupra sănătății sau mediului, se efectuează o revizuire înainte de această dată.
   Articolul 3
   Decizia 2006/428/CE se abrogă.
   Articolul 4
   Prezenta decizie se adresează statelor membre.
   
      Adoptată la Bruxelles, 16 septembrie 2011.
      
         
            Pentru Comisie
         
         Algirdas ŠEMETA
         
            Membru al Comisiei
         
      
   
   
      (1)  JO L 291, 6.12.1995, p. 46.
   
      (2)  JO L 172, 24.6.2006, p. 15.
   
      ANEXĂ
      
                  1.
               
               
                  Identificare după indexul de culori: Solvent Yellow 124.
               
            
                  2.
               
               
                  Denumire științifică: N-Etil-N-[2-(1-isobutoxietoxi)etil]-4-(fenilazo)anilină.